ครม.อนุมัติพณ.ทำเอ็มโอยูขายข้าวฟิลิปปินส์
ครม.ไฟเขียว พาณิชย์จัดทำบันทึกความเข้าใจขายข้าวฟิลิปปินส์&nbsp; ภายใต้ AFTA
30 มี.ค. 2553

ครม.ไฟเขียว พาณิชย์จัดทำบันทึกความเข้าใจขายข้าวฟิลิปปินส์  ภายใต้ AFTA 
อลงกรณ์ พลบุตร รมช.พาณิชย์ กล่าวว่า ครม.ได้อนุมัติให้กระทรวงพาณิชย์จัดทำบันทึกความเข้าใจระหว่างกระทรวงพาณิชย์ไทยกับกระทรวงการค้าและอุตสาหกรรมประเทศฟิลิปปินส์  โดยมอบหมายให้รมว.พาณิชย์ หรือผู้ที่ได้รับมอบหมายเป็นผู้ลงนามในบันทึกความเข้าใจ หากมีความจำเป็นต้องปรับปรุงแก้ไขถ้อยคำที่มิใช่สาระสำคัญขอให้ผู้ลงนามใช้ดุลพินิจในเรื่องนั้นๆ ได้โดยไม่ต้องนำเสนอ ครม.และรัฐสภา มอบหมายให้กระทรวงการต่างประเทศจัดทำหนังสือมอบอำนาจเต็ม (Full Power) ให้ รมว.พาณิชย์หรือผู้ที่ได้รับมอบหมายเป็นผู้ลงนามในบันทึกความเข้าใจ
ทั้งความพยายามทำบันทึกความเข้าใจครั้งนี้ เป็นผลมาจาก ประเทศฟิลิปปินส์ ผูกพันสินค้าข้าวภายใต้ AFTA ไว้ในบัญชีสินค้าอ่อนไหวสูง มีอัตราภาษีปัจจุบัน  40 % ถึงปี 2555 โดยในการประชุมรัฐมนตรีเศรษฐกิจอาเซียนปี  2552 ที่ กทม. ฟิลิปปินส์ยื่นข้อเสนอตารางการลดภาษีสินค้าข้าว โดยขอคงอัตรา  40 %  ถึงวันที่ 1 ม.ค. 2558 จึงจะลดลงเหลือ 35 %  แต่ประเทศไทยโดยกระทรวงพาณิชย์ได้นำเรื่องเข้าสู่การพิจารณาของคณะกรรมการนโยบายเศรษฐกิจระหว่างประเทศแล้วมีมติว่าไม่สามารถรับข้อเสนอของฟิลิปปินส์ได้ และจะยังไม่ให้สัตยาบันความตกลงการค้าสินค้าของอาเซียน จนกว่าฟิลิปปินส์จะปรับปรุงการลดภาษี และหากไม่ปรับปรุงแผนการลดภาษีจะต้องเจรจาให้ฟิลิปปินส์ชดเชย โดยการนำเข้าข้าวจากไทย 367,000 ตัน หรือเท่ากับปริมาณนำเข้าจากไทยเฉลี่ย 3 ปีย้อนหลังตามที่ไทยเสนอไว้ ดังนั้น ไทยและฟิลิปปินส์ได้หารือจนสามารถสรุปร่างบันทึกความเข้าใจ